Bakkie luier nog langs vermoorde boer se liggaam(Argieffoto: pixabay) Hennie Moldenhauer (58) se bakkie het nog geluier toe sy vrou Sondagoggend op sy liggaam langs ’n gestroopte sojaboonlandery op hulle plaas net buite Amersfoort in Mpumalanga afgekom het. Deon van Zyl, Moldenhauer se buurman, vertel dat Moldenhauer Saterdag jakkalse opgemerk het toe hy by sy beeste in die veld ’n draai gaan maak het. Hy is Sondag douvoordag met sy pistool en ’n jaggeweer uit veld toe op soek na dié jakkalse. Sy vrou, Mokkie, het later die oggend na hom gaan soek nadat Moldenhauer ure later nog nie teruggekeer het huis toe óf oor sy selfoon of tweerigtingradio bereik kon word nie. “Toe sy by sy bakkie kom, het die bakkie nog gestaan en luier,” vertel Van Zyl aan Maroela Media. Moldenhauer se liggaam is sowat 10 m van die bakkie met ’n skietwond aan die kop aangetref. Die oorskot van ’n swart hond is sowat 15 m verder gevind. Die dier is ook geskiet. Maroela Media het vroeër berig die hond behoort nie aan Moldenhauer nie, maar volgens die polisie vermoedelik aan sy aanvaller of aanvallers. Moldenhauer se twee vuurwapens word vermis. Van Zyl meen sy buurman se dood gaan beslis ’n groot leemte laat. Moldenhauer het ten tyde van sy moord by Eskom in die omgewing van Amersfoort gewerk en deeltyds geboer. “Oom Hennie was baie betrokke by sy kerk en het altyd kom help met wegholbrande en vermiste vee.” Van Zyl sê voorts die boere in die omgewing ry patrollie en bou ’n verhouding met die polisie om landelike veiligheid te bevorder. Moldenhauer was ook deel van dié groep boere. “Ouens soos oom Hennie kan nooit vervang word nie … ons voel regtig uitgelewer waar ons is.” Maroela Media het Dinsdagoggend ’n navraag aan die polisie oor die vordering in sy ondersoek gestuur en wag nog op terugvoer.